<classify> SERIKALI imeombwa kuweka udhibiti wa uingizaji wa vigae kutoka nje ya nchi kwa ajili ya kulinda soko la viwanda vya ndani. Ombi hilo lilitolewa juzi na Meneja Biashara na Uhusiano wa kampuni ya Good Will, Msafiri Figa, inayoendesha kiwanda kinachozalisha vigae Will kilichopo wilayani Mkuranga katika Mkoa wa Pwani. Akizungumza na timu ya waandishi wa habari wa kampuni ya magazeti ya serikali ya Tanzania Standard Newspaper TSN, alisema kiwanda chao kinaathirika kimasoko kutokana na uwapo wa bidhaa hizo za nje ambazo hazina tofauti na wanazozalisha wao. Aliwaambia waandishi hao walioweka kambi na kuandika habari za Pwani kuelekea maonesho ya viwanda na kongamano la uwekezaji litakalofanyika wiki ijayo kwamba, walipoanza uzalishaji Aprili mwaka juzi, walitarajia soko la ndani litakuwa asilimia 70 na iliyobaki ni la nje lakini imekuwa kinyume. Ukiacha ushindani wa viwanda vingine vya hapa nchini vinavyozalisha vigae, ambayo hiyo hatuna shida nayo, changamoto kubwa iliyopo ni uingizaji wa tiles vigae kutoka nje ya nchi. Tunaomba serikali iliangalie suala hili, alisema Figa.Alisema takribani boksi 10,000 za vigae zipo ghalani kiwandani hapo kwa kukosa soko kutokana na kuingiliwa kwa bidhaa hiyo ya nje. Alishauri serikali kuweka udhibiti kwa kuongeza kodi au kuweka masharti yanayotaka vigae vinavyoingizwa nchini viwe ni aina ambayo haizalishwi nchini. Alisema katika kukabili changamoto ya masoko, wameamua kufungua ghala jijini Dar es Salaam ambako wanauza wenyewe bidhaa tofauti na awali walipotumia mawakala. Vile vile wanakwenda mikoani sambamba na kutoa ruhusa kwa wateja kununulia kiwandani vidhaa zao, jambo ambalo awali halikufanyika. Hata hivyo, alishukuru agizo la serikali la kutaka taasisi zake kuhakikisha zinanunua bidhaa za nchini katika miradi mbalimbali akisema limeleta manufaa kwao kutokana na halmashauri nyingi kununua vigae wanavyozalisha. Changamoto nyingine aliyoomba serikali kuifanyia kazi, ni kurekebisha bei ya gesi aliyosema iko juu. Kwa mujibu wa meneja huyo, umeme unaotumika kuendesha kiwanda hicho ni wa gesi na kwa mwezi wanatumia mamilioni ya shilingi kuinunua.  <topic>: kitaifa 